**3/2021.**

**JEGYZŐKÖNYV**

*Üllés Nagyközségi Önkormányzat Képviselő-testületének*

*2021. július 12-i rendkívüli, nyílt üléséről*

*Tfik-ban való rögzítés: 2021. július*

**Mellékletek:**

1.) Meghívó

2.) Jelenléti ívek

3.) Pályázat benyújtása - Külterületi helyi közutak fejlesztése címen az Üllési Határút felújítására (kódszám: VP6-7.2.1.1-21)

Üllés Nagyközségi Önkormányzat Képviselő-testületének

2021. július 12-i rendkívüli, nyílt ülésén meghozott

**H A T Á R O Z A T O K**

**94/2021.(VII.12.)önkormányzati határozat** 4.o.

**Tárgy:** A Képviselőtestület 2021. július 12-i rendkívüli, nyílt ülésének napirendi pontja

**95/2021. (VII.12.) önkormányzati határozat**  6.o.

**Tárgy:** Pályázat benyújtása - Külterületi helyi közutak fejlesztése címen az Üllési Határút felújítására (kódszám: VP6-7.2.1.1-21)

**Jegyzőkönyv**

Készült: az Üllés Nagyközségi Önkormányzat Képviselőtestületének 2021. július 12-i rendkívüli, nyílt ülésén.

Helye: Polgármesteri Hivatal, Tárgyaló

Jelen vannak: Nagy Attila Gyula polgármester, Juhász Attila alpolgármester, Dudás János, Fodorné Bodrogi Judit képviselők

Távolmaradt képviselő: Dr. Faragó-Mészáros Judit, Meszesné Volkovics Szilvia és Mészáros Marcell képviselők

Tanácskozási joggal meghívottak közül jelen van:

Dr. Borbás Zsuzsanna jegyző

Jegyzőkönyvvezető: Balogh Márta igazgatási előadó

Nagy Attila Gyula polgármester: köszönti a nyílt ülés résztvevőit.

A Jelenléti ív alapján megállapítja, hogy a Képviselőtestület 7 tagjából 4 fő jelen van, így az ülést határozatképesnek nyilvánítja és azt megnyitja.

Javasolja a napirend meghívó szerinti megtárgyalását, melyet szavazásra bocsát.

A Képviselőtestület 4 igen szavazattal a javaslattal egyetért, és az alábbi határozatot hozza:

**94/2021.(VII.12.)önkormányzati határozat**

**Tárgy:** A Képviselőtestület 2021. július 12-i rendkívüli, nyílt ülésének napirendi pontja

**H A T Á R O Z A T**

Üllés Nagyközségi Önkormányzat Képviselőtestülete a Képviselőtestület 2021. július 12-i rendkívüli, nyílt ülésének napirendjét az alábbiak szerint határozza meg:

**Pályázat benyújtása - Külterületi helyi közutak fejlesztése címen az Üllési Határút felújítására (kódszám: VP6-7.2.1.1-21)**

Előadó: Nagy Attila Gyula polgármester

Erről jegyzőkönyvi kivonaton értesül:

1) Nagy Attila Gyula polgármester

2) Irattár

**Napirend**

**Pályázat benyújtása - Külterületi helyi közutak fejlesztése címen az Üllési Határút felújítására (kódszám: VP6-7.2.1.1-21)**

Előadó: Nagy Attila Gyula polgármester

Nagy Attila Gyula polgármester: korábban elvi határozatot hoztak a pályázat benyújtási szándékáról. A határút külterületi út, mely a belterülethez szorosan kapcsolódik. Több tervezői árajánlatot is bekértek, melyek építési normagyűjtemény segítségével készültek. Az építési árak nagyon gyorsan emelkednek, a cégek napi szintű árajánlatot adnak. A pályázati költségvetés 205.756.061 Ft, a szükséges 5 %-os önerő 10.287.803 Ft. Az önerőt ki fogják tudni gazdálkodni, úgy ahogy a piac közel hasonló összegű önerejét is. Ez a projekt – megvalósulása esetén - történelmi jelentőségű lenne. Nézetett kivitelezői árajánlatot is, 200 millió Ft körül valósítanák meg a beruházást. Ha minden jól megy, akkor ősszel, de még jövő tavasszal is bele kell, hogy férjenek a költségvetésbe.

Az út a kerékpársávokkal szélesedne. Célszerű lenne – mivel nagy a forgalom ezen a szakaszon - a sebességet is korlátozni, 40 km/óra mértékre.

Dudás János PÜB elnöke: az útfelújítás a Dózsa György utcai kereszteződésig lenne?

Nagy Attila Gyula polgármester: igen.

Dudás János PÜB elnöke: a villanyvezetékek áthelyezése esetlegesen indokolt-e? Mert, ha igen, az megdrágítja a kivitelezést.

Nagy Attila Gyula polgármester: nem lesz áthelyezés. Az útra aszfalt megy kétrétegben, de lesz padkarendezés is fehér színű kavics szórásával.

Dudás János PÜB elnöke: a főút forgalomlassításával kapcsolatosan korábban szóba került a terelősziget. Forráskúton ez megvalósult, lehet, hogy Üllésen is megtudna.

Az ipari terület körüli forgalomlassításról itt is beszélni kell majd.

Nagy Attila Gyula polgármester: igen, ma jön hozzá a Magyar Közút igazgatója, több kérdésről is tárgyalnak majd. Az egyik az épp az ipari terület környékével kapcsolatos forgalmi viszonyok kérdése, a másik egy zebra kihelyezés a Napos utca és a Dorozsmai út közötti területen. Sok szülő viszi ott a gyermekét óvodába.

Fodorné Bodrogi Judit képviselő: az ipari terület forgalmi helyzete kapcsán javasolja a buszok számára öböl kialakítását, talán az nem is kerülne olyan sokba.

Nagy Attila Gyula polgármester: sajnos az is tizenmillió forintos tétel.

Dudás János PÜB elnöke: buszöblöt mindkét oldalra lenne célszerű tenni.

Nagy Attila Gyula polgármester: ha lesz közösségi közlekedésfejlesztési pályázat, pályázni kell rá.

Dudás János PÜB elnöke: nagyon megnőtt a gépjármű forgalom a településen.

Nagy Attila Gyula polgármester: nagyon sokan járnak át vásárolni, ügyet intézni a településre a környező falvakból.

Ez a forgalom a parkolásra is kihatással van.

Fodorné Bodrogi Judit képviselő: a COOP Zrt árulja a bolt melletti sarki épületet. Jobb lenne neki azt elbontani és oda parkolókat kialakítania – ez növelné a bolt forgalmát is.

Nagy Attila Gyula polgármester: ez az ötlet korábban a cégvezetés részéről már felmerült.

Dudás János PÜB elnöke: a sarki épület – a volt rendőrségi épület, a volt Rózsafa vendéglő, a Battancs ház, a mostani papírbolt mellett - a falu egy nagyon régi patinás épülete.

A COOP gondolkodása sajnos nem kompatibilis az önkormányzatéval.

Nagy Attila Gyula polgármester: a volt mezőgazdasági bolt tulajdonosával is beszélt, hogy valamit kezdjen az épülettel, mert elcsúfítja a települést.

Dudás János PÜB elnöke: az az épület valóban megérett az elbontásra, ott lehetne egy újabb vállalkozást indítani.

Nagy Attila Gyula polgármester: az épület felújítása a vállalkozás szempontjából is jelentőségteljes lehetne. Nem jó az üzletpolitika, az biztos.

Dudás János PÜB elnöke: az a káosz, ami ott volt, lehet, hogy a vevőkört is elvitte.

Nagy Attila Gyula polgármester: kérdés, észrevétel van-e? Amennyiben nincs, javasolja a pályázat benyújtását, az önerő biztosítását.

A Képviselőtestület 4 igen szavazattal a javaslattal egyetért és az alábbi határozatot hozza:

**95/2021. (VII.12.) önkormányzati határozat**

**Tárgy:** Pályázat benyújtása - Külterületi helyi közutak fejlesztése címen az Üllési Határút felújítására (kódszám: VP6-7.2.1.1-21)

**H A T Á R O Z A T**

1. Üllés Nagyközségi Önkormányzat Képviselőtestülete támogatja, hogy Üllés Nagyközségi Önkormányzat pályázatot nyújtson be kisméretű infrastruktúra fejlesztése a vidéki térségekben – külterületi helyi közutak fejlesztése (A felhívás kódszáma: VP6-7.2.1.1-21) című felhívásra.
2. A projekt „Üllési Határút felújítása, bővítése” címmel, az Üllés 028 és Üllés 029 helyrajzi szám alatti út felújítását és szélesítését célozza.
3. A Képviselőtestület a pályázat megvalósításához bruttó 10.287.803.- Ft önerőt biztosít az Üllés Nagyközségi Önkormányzat 2021 évi költségvetésének Tartaléka terhére.
4. A Képviselőtestület felhatalmazza a polgármestert, hogy a pályázat benyújtása érdekében pályázat benyújtásával kapcsolatos dokumentációt aláírja és a szükséges intézkedéseket megtegye.

Határidő: azonnal

Felelős: polgármester

Erről jegyzőkönyvi kivonaton értesítést kapnak:

1) Nagy Attila Gyula polgármester

2) Dr. Borbás Zsuzsanna jegyző

3) Gazdálkodási ügyintéző

4) Irattár

Nagy Attila Gyula polgármester: napirenden kívül van-e valakinek észrevétele, kérdése, hozzászólása?

Fodorné Bodrogi Judit képviselő: a Székely utcai ingatlan értékesítése elkezdődött már?

Dr. Borbás Zsuzsanna jegyző: az értékbecslő becslése még nem érkezett meg.

A becsüs a múlt héten volt itt, fotózott. A becsüs több szempontot figyelembe véve alakítja ki az induló árat. Szerinte augusztus elején – pl. a szociális tűzifa pályázat miatt is – a testületnek össze kell ülnie, akkor – az induló eladási ár ismeretében – visszatérnek az értékesítésre.

Nagy Attila Gyula polgármester: ő kb. 16-17 millió Ft-ra gondolt.

Fodorné Bodrogi Judit képviselő: szerinte meg elkelne a ház 18 millióért is.

Nagy Attila Gyula polgármester: annyiért hirdessék meg?

Dudás János PÜB elnöke: a mostani építőanyag árak mellett egy régi ház felújítása még mindig kifizetődőbb, mint egy ház építése – ez felértékeli a régi házak értékét.

Dr. Borbás Zsuzsanna jegyző: az alapértékbecslés fogja a kiinduló alapárat szolgáltatni és aztán a legmagasabb árat kínáló veheti meg az ingatlant – lehet, hogy valakinek 22 millió Ft-ot is megér.

Dudás János PÜB elnöke: az ingatlannal nagyméretű porta jár, a ház nagy alapterületű, 2 család részére is alkalmas lehet és ott van a melléképület és a garázs is. Nyilván a felújítás rá fog férni, de szinte minden megvásárolt ingatlant is felújítanak.

Fodorné Bodrogi Judit képviselő: nem tudja, mekkora az utcafront, le lehetne egy építési portát választani?

Nagy Attila Gyula polgármester: nem gondolja, nagyon be van építve, nagy a fő- és a melléképület is.

Fodorné Bodrogi Judit képviselő: de a ház mellett nagy fóliaházak voltak. Érdemes lenne utánajárni.

Nagy Attila Gyula polgármester: ha meghirdetik, pl. 18 millió Ft-ért, versenytárgyalással fogják értékesíteni?

Dr. Borbás Zsuzsanna jegyző: igen. Jelezte, hogy az értékesítési eljárással egy független ügyvédet bíznának meg.

Annak, hogy megosztható-e a telek, utánanéznek.

Juhász Attila alpolgármester: Dinnyés Géza volt kultúrház igazgató temetése kapcsán elmondja, ő képviselte az önkormányzatot.

Nagy Attila Gyula polgármester: ő sajnos csak a misére tudott elmenni, bejegyzett programja volt abban az időben, amit lemondani már nem tudott.

További kérdés, észrevétel van-e? Amennyiben nincs úgy a nyílt ülést 9 óra 30 perckor bezárja.

K.m.f.

Nagy Attila Gyula Dr. Borbás Zsuzsanna

 polgármester jegyző